Mblɛ pra sɛ Jerusalem na ble lie yire nu sumi haa kre, Greek leele plɛ na chaa pe nu.
A pra sɛ yo Philip ŋmba wra yiri Bethsaida ŋga kii wa Galilee tra nu wre pan mbo, “Ndoo, Yesu o chaa mbe nya.”
A Philip na sɛ ki yo Andrew pan, a pe kro shiin na sɛ ki yo Yesu pan.
A Yesu na kna mbo, “Nyjila kre da na pie Lewo Biblɔ wre ŋga u yɛnyiŋge kpɔɔ kre.
Kpra na, ni yuu e pan, na yua bie n to tra mu fɔɔn, kia fin, na ki n pe ma kie kro yua bie nunu chom tɛ. La, na ki fɔɔn, kena kie fin, mbe sɛ tataara.
Ŋmba u wre titi ŋmaa kori kre, kie yili u kɛɛ, a ŋmba u n u ŋmaa kori waŋgra ŋga nu kre, we ble nyini ŋmaa ta.
Ŋmba u chaa mbe ni sumi kre, u taa ni kro, mna mbe sɛ kpan, mi na wre wi. Ŋmba we ni sumi kre, ni Lɛ we u ŋga kpɔɔmu.”
“Fuŋgaami ŋga, ni gbun ni fiiri, a mni mbe yo hin? Ni yo na, ‘Ndoo, maa ti mbe kre kanyana ŋga ni da ree?’ Mba yo ma, ni chin na kre ki tia ni pan, mbe paan kala nya kre nyjila ŋga nu.
Ndoo, ti mu mɛɛ yili!” A mana ka na yili nyjeeri mbo, “Ni ni mɛɛ ŋga yɛnyiŋge, a mbe ndruu ki ŋga na.”
A lenɛɛrɛ pre praa wa mu yire wa kre na mana kre loo, a plɛ na yo mbo, “Nyiɛ ki twanri.” A plɛ na yo mbo, “Nyjeeri bituŋu u paara u pan.”
A Yesu na yo pe pan mbo, “Yire ndra na mana ŋga yila mu paara, ki n pe mi ndra na yi.
Fuŋga waŋgra kpra kun nyjila kre da, a fuŋga pie Sutna, waŋgra ŋunu wre kɔ u jɔɔn na mbe wa.
Na pia ni yire nyjeeri kre, mbe ndro kro tini mbe pan ni jaara.”
Wra kee ŋga yo mna tɛɛ mu kumu ŋga nyini we ku kre nyina.
A lenɛɛrɛ pre na kna mbo, “O mbra yire o nyina na Kristo wre wa ku fio. A mni mna yuu na ki fna pe Lewo Biblɔ wre yire nyjeeri hin? Ŋmbi wi Lewo Biblɔ wre hin?”
A Yesu na kna mbo, “Nyjila chiɛri ka ki kro mbe kania kre tni e jaara. Nyjila ŋga e kania kre ta ŋga, e nyaari ki na, mbe wɔmu kre wa e tɔ. Lewo ŋmba u nyaari wɔmu nu kre n chin mna u shie.
Ŋga e kania kre ta ŋga, e ki shɔ e li, imi kie pe mbe e ja mbe pe kania kre biile.” Ŋga Yesu na yire kee nyjɛ yo mu kɔ kre, a wra yili pe nu mna sɛ ndra haka.